《田园乐》
宋代·贺铸

昔我未去国，幽栖淇上村。
分辞侠少事，喜与农老言。
农老孰追从，四邻皆世婚。
机中工织妇，籍上成丁孙。
青驹自走磨，黄犬长候门。
昨日春火开，逍遥望高原。
西照牛羊下，东风花草繁。
今朝夏鸡鸣，麦熟田头喧。
归来息树荫，课汲灌中园。
秋赛方及辰，酿秫烹膏豚。
丛祠响腰鼓，免杖奉神樽。
冬雪断门巷，蚕庐清且温。
地藉熊豹席，炉明荆枥根。
起居就安适，非复系晨昏。
不识百里面，不知千骑尊。
供输先众期，於我何威恩。
太上复淳古，坐超羲与轩。
敢忘天地施，击壤声如埙。
毕此百岁愿，泰然长夜魂。
避秦谁氏子，客死武陵源。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。